คลังเร่งล้างทุจริต นำร่อง5ด่านศุลฯ
คลังเดินหน้าล้างทุจริตศุลกากร นำร่อง 5 ด่านใหญ่ให้ปลอดคอร์รัปชั่น หลังเจ้าหน้าที่ถูกร้องเรียน
11 พ.ย. 2559

คลังเดินหน้าล้างทุจริตศุลกากร นำร่อง 5 ด่านใหญ่ให้ปลอดคอร์รัปชั่น หลังเจ้าหน้าที่ถูกร้องเรียน
แหล่งข่าวจากกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ได้สั่งการให้ผู้บริหารกระทรวงการคลังคุณธรรมดำเนินการให้เกิดผลในทางปฏิบัติจริงจัง โดยจะต้องทำให้กระทรวงการคลังเป็นหน่วยงานที่ปลอดจากการทุจริตของเจ้าหน้าที่ให้ได้รวดเร็วที่สุด โดยให้ความสำคัญกับหน่วยงานของกรมศุลกากร เนื่องจากที่ผ่านมาได้รับการร้องเรียนจากผู้ประกอบการว่ามีการทุจริตของเจ้าหน้าที่ รวมทั้งการจัดอันดับความน่าเชื่อถือที่ผ่านมายังเป็นหน่วยงานราชการที่มีการทุจริตอยู่ในอันดับต้นๆ
แหล่งข่าวระบุว่า รมว.คลัง ได้สั่งการให้กรมศุลกากรนำร่องเรื่ององค์กรคุณธรรมกับ 5 ด่านใหญ่สำคัญ ได้แก่ด่านลาดกระบัง ด่านแหลมฉบัง ด่านหนองคาย ด่านเชียงของ และด่านปาดังเบซาร์ให้ปลอดการทุจริตของเจ้าหน้าที่ให้ได้ หากยังพบว่ามีการทุจริตจะต้องดำเนินการเอาผิดขั้นเด็ดขาด
“รมว.คลังให้ความสำคัญเรื่องกระทรวงการคลังองค์กรคุณธรรมอย่างมาก การนำร่องกับ 5 ด่านของกรมศุลกากร จึงเป็นเรื่องใหญ่ของผู้บริหารกรมศุลกากร ที่จะต้องจัดการให้ด่านทั้ง 5 ด่าน ปลอดการทุจริต” แหล่งข่าวระบุ
นอกจากนี้ ในวันที่ 19 พ.ย.นี้ รมว.คลัง จะเป็นประธานเปิดงามสัมมนาการขับเคลื่อนกระทรวงการคลังคุณธรรม โดยได้เชิญตัวแทนหน่วยงานที่เคยทำองค์กรคุณธรรมสำเร็จ เช่น ผู้บริหารโรงพยาบาลชลบุรี มาบรรยายแนวทางการดำเนินการให้องค์กรปลอดการทุจริตและการบริการของหน่วยงานกับประชาชนดีขึ้น